Rower in parkeerterrein doodgeskiet  (Argieffoto: Kent Williamson) ŉ Rower is Vrydag doodgeskiet toe hy en drie makkers twee mense in ’n parkeerterrein by ’n winkelsentrum in Rustenburg, Noordwes, beroof het. Volgens kol. Adele Myburgh, woordvoerder van die polisie, het die rowers omstreeks 09:15 ŉ vrou by haar motor oorval. Hulle het haar met ŉ mes gedreig voordat hulle haar voertuig deursoek het. Sy is van juwele en haar motorsleutel beroof. Kort daarna, teen 09:50, is ŉ man oorval nadat hy uit die poskantoor gekom het. Hy is vermoedelik deur dieselfde vier verdagtes aangehou en van sy selfoon en kontant beroof. “Die man het in ŉ stadium op die grond geval waarna hy sy vuurwapen uitgepluk en op die aanvallers losgebrand het.” Een van die verdagtes, ŉ 42-jarige man, is noodlottig gewond. “Nog ŉ verdagte is glo in die been geskiet, maar hy en die ander twee verdagtes kon daarin slaag om te vlug.” Paramedici van ER24 het die verdagte op die toneel dood verklaar. Russel Meiring, woordvoerder van ER24, sê ŉ vrou het haar arm beseer terwyl sy tydens die skietery probeer skuil het. Sy is op die toneel behandel voordat sy na ŉ nabygeleë hospitaal geneem is vir verdere mediese behandeling. Die polisie ondersoek twee klagte van roof en een van moord.